42% van SA-vroue is oorgewigArgieffoto Ongeveer 37% van die wêreldbevolking eet hulle dood, sê die Wêreldgesondheidsorganisasie (WHO) in reaksie op ‘n artikel wat pas in die mediese joernaal, The Lancet, gepubliseer is. Volgens die artikel is meer as twee miljard mense oorgewig, of ly aan vetsug. Die navorsingspan onder die leiding van prof. Christopher Murray van die Universiteit van Washington in Seattle, sê 13% van die wêreld se vetsugtige mense woon in die VSA – soveel as in China en Indië saam. Volgens die artikel is Suid-Afrika die land met die meeste vetsug in Afrika suid van die Sahara. Waar byna 30% van die wêreld se volwasse bevolking vetsugtig is, is dit in Suid-Afrika 42% vir vroue, en 13,5% vir mans. Dit beteken sewe uit elke tien Suid-Afrikaanse vroue is oorgewig of vetsugtig, terwyl vier uit elke tien mans oorgewig of vetsugtig is. ‘n Vyfde van die seuns en ‘n kwart van die meisies in Suid-Afrika is oorgewig of vetsugtig. Oorgewig word gedefinieer as iemand wat, gebaseer op die gewig-tot-lengte-ratio (liggaamsmassa-indeks) tussen 25% en 30% swaarder weeg as wat hy of sy veronderstel is om te weeg. ŉ Vetsugtige persoon weeg meer as 30% swaarder as sy of haar veronderstelde liggaamsgewig. Die navorsers meen ook dat ŉ persoon se gesondheidsrisiko vir kanker, kardiovaskulêre siektes, diabetes, osteoartritis en chroniese niersiekte toeneem indien daardie persoon se liggaamsmassa-indeks hoër is as 23. Klik hier om jou liggaamsmassa-indeks te bepaal. In 2010 het vetsug tot die dood van 3,4 miljoen mense gelei. Die navorsing is aangepak nadat dit aan die lig gekom het dat vetsug sedertdien nie in ‘n enkele land afgeneem het nie.